khistorydata/jeongjo-sjw-relations huggingface dataset:
정조 16년
行都承旨朴祐源坐行左承旨李得濟坐行右承旨李祖承病左副承旨李尙度坐右副承旨朴奎淳坐直同副承旨金翰東坐注書李海淸仕一員未差假注書李毅遠仕直事變假注書安廷善仕
정조 16년
李庚運啓曰大司憲李洪載未肅拜執義李東稷傳旨未下掌令趙彦喆持平洪克浩在外掌令一員未差持平嚴耆呈辭監察茶時之意敢啓傳曰知道
정조 16년
徐榮輔啓曰來二十一日朝參日次矣敢稟傳曰停
정조 16년
李得濟啓曰來二十一日輪對日次矣敢稟傳曰爲之
정조 16년
以修撰洪樂恒牌不進罷職傳旨傳于徐榮輔曰多年之餘有此點下則義當竭蹶敢生違牌之計乎加平郡守除授當日辭朝時任郡守遞付京職
정조 16년
以禁府一經歷李普源拿問重勘傳旨傳于金翰東曰以公罪照律草記勘放
정조 16년
以居齋儒生應製榜目傳于金翰東曰御考榜例自內閣修入則閣臣皆睡乎當該閣臣推考閣吏令攸司科治
정조 16년
傳于金翰東曰因內局半乾全鰒封進思之以今年嶺沿民事豈可下箸況皮荻栗停封則魚物何異乎半乾全鰒及藥材限明秋勿封事分付嶺南朔饍物饍中尤甚邑封進者限明年麥秋一竝停免沿邑所封無論稍實與否一體勿封事分付殿宮進獻亦已仰稟依前例同爲照此擧行事令廟堂三懸鈴行會
정조 16년
傳于李庚運曰抄啓文臣嚴耆本職許遞
정조 16년
兵曹口傳政事副摠管李東郁副司果嚴耆以上竝單付
정조 16년
傳于朴祐源曰政宮牌招開政
정조 16년
朴祐源啓曰吏曹判書李文源參議申耆牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰吏判則更許由暇豈可出牌當該承旨推考參議只推更爲牌招
정조 16년
以吏曹參議申耆牌不進罷職傳旨傳于朴祐源曰只推更爲牌招
정조 16년
李庚運啓曰都承旨朴祐源左承旨李得濟左副承旨徐榮輔同副承旨金翰東入侍右承旨李祖承不爲仕進臣庚運吏兵批兼進之意敢啓傳曰知道
정조 16년
有政吏批判書李文源受由參判未差參議申耆進右副承旨李庚運進啓曰判書李文源受由參判未差小臣獨政未安何以爲之敢稟傳曰只出緊任以李文會爲大司諫宋翼孝爲執義姜世綸爲掌令李相璜爲持平尹羽烈爲獻納李殷模爲修撰李秉鼎爲左尹朴奎淳爲兵曹參議徐邁修爲刑曹參議承文博士單閔廣魯故通德曺夏挺贈吏議禮曹參判曺允大祖考學生李伋贈戶參例兼學生李敬五贈戶議贈戶佐李縉贈樂正以上忠淸兵使李恒林三代追贈
정조 16년
兵批判書李秉模參判洪明浩病參議兪漢謨入直進參知朴奎淳未肅拜右副承旨李庚運進副護軍李東憲具壽漢權坪副司直李秉鼎徐邁修金履成副司果申馥李相璜以上竝單付
정조 16년
以大司成李家煥牌不進罷職傳旨傳于金翰東曰只推更爲牌招
정조 16년
以大司成李家煥再牌不進罷職傳旨傳于金翰東曰焉敢若此只推更爲牌招
정조 16년
傳于李庚運曰當該承旨金翰東禁推入侍諸承宣從重推考
정조 16년
李庚運啓曰當該承旨金翰東禁推事命下矣依定式遞差傳旨捧入之意敢啓傳曰以敬大臣之意雖有處分生疎所致分揀
정조 16년
傳于李庚運曰大司成李家煥處義太過禁推
정조 16년
以大司成李家煥禁推傳旨傳于李庚運曰旣施飭勵分揀更爲牌招
정조 16년
以大司成李家煥牌不進罷職傳旨傳于李庚運曰只推更爲牌招
정조 16년
以大司成李家煥三牌不進罷職傳旨傳于李庚運曰堂上三品不敢一日三違係是不易之法典則焉敢越例違牌又焉敢越例捧入乎爲先從重推考此傳旨勿施仍以前牌各別催促捧納承旨亦爲從重推考呼望之常時不能檢飭注書禁推傳旨書入注書汰去
정조 16년
李毅遠汰去代以鄭尙愚爲假注書
정조 16년
李庚運以吏曹言啓曰因淮陽小民申世泰上言其父夢錫今年八十三再昨年別恩典時年八十當爲加資而未免見漏事本曹回啓相考京帳籍更爲稟處何如批旨內依回啓施行事命下矣卽接漢城府移文則申夢錫年歲果無差錯依他老人例似當加資而事係恩賞上裁何如傳曰依例初資見漏而未能致察當該道臣推考
정조 16년
李庚運以刑曹言啓曰入格儒生中未及待令人賞格勿施不能檢飭之大司成推考入直久任郞廳汰去館吏下屬令攸司嚴治事命下矣取考律文則大明律制書有違條有曰凡奉制書有所施行而違者杖一百成均館書吏金相義守僕黃在湜未及待令儒生李光顯泮主人宋弘濂儒生韓啓重泮主人黃履壽等四名依此律各決杖一百之意敢啓傳曰知道
정조 16년
李庚運以義禁府言啓曰本府一經歷李普源以公罪照律草記勘放事命下矣李普源傳敎內拿問重勘罪取考律文則大明律制書有違條有曰凡奉制書有所施行而違者杖一百矣李普源杖一百以公罪收贖放送何如傳曰允
정조 16년
左議政蔡濟恭箚曰伏以禮展寢園鑾蹕穩旋臣於陪扈之際恭承恩命或先詣或落後耳聞挾路士庶欣欣相告之語私心忭祝曷可形喩仍念臣宜去不去淟涊蹲冒有關廉愧之事式日生矣臺臣金羲淳之疏雖未見全本以所下傳敎觀之以臣之向日筵席因湖閫事偶爾言尹永僖之無足爲可吐之剛爲把持之資而言之也臣言之當爲罪與不當爲罪付之公眼公議而已臣不必自費多言而第臺臣之意若果亶出勤攻則臣雖狹小其所樂聞寧不副李明淵疏中之語耶雖然臣忝居百僚之首以不貲之身出入於臺疏堂箚抑之揚之之中者殆成日課其爲羞愧亦大矣玆敢短箚呼籲伏乞聖慈遞臣相職以謝人言以安私分焉松留回薦今已畢受事當完薦以入而臣不敢以大臣自居則安敢當廟薦之事乎緣臣情勢使管理重任瘝曠屢日此尤臣罪竝乞亟降威罰焉取進止答曰省箚具悉卿懇嘗聞昔之善爲相者之言曰凡有忠慮於國者勤攻吾之闕則事可成功可翹足而待古人之孜孜於國納忠慮好勤攻與俗相之示人不廣太相反然者蓋如許矣觀卿箚語亦足知休休卿旣應之泰然則哆兮何累於卿而辭巽於薦剡一事耶卿須安心勿辭卽起視事仍傳曰此批答遣史官傳諭
정조 16년
大司憲李洪載疏曰伏以仙寢秪謁聖慕克伸鑾輿穩返玉體彌康臣民歡慶中外攸同仍伏念臣於見職本非近似而前後除命雖嘗承膺未有孚格之效徒積僨誤之罪至若向來啓語之不審尙有餘悚縱荷聖明之曲加體諒而其疎率妄錯之失不可以時月之稍久有所自恕故昨於召牌之下又犯違傲臣罪至此尤無所逃伏乞聖慈亟命鐫削以安私分幸甚臣於乞免之章豈容贅他而事在目下有難泯默玆敢附陳焉洪樂游之申嚴懲討金羲淳之不替箴規毋論事之大小當此寥寥之時新進切直之風固宜培植之不暇而乃反摧折無餘或竄或削譴罷過中臣於是不能無憾於天地之大也堂疏臺章俱殫匡救之忱而亦未蒙敷納之恩臣恐言路由此而益無開張之望區區過計之慮豈但爲一二臣處分之失當而已哉亦願殿下亟寢成命以光聖德焉云云答曰省疏具悉老鍊者何如是乎洪樂游竄固可矣金羲淳削亦歇矣乃反救之乎
정조 16년
大司成李家煥疏曰伏以臣畸孤譾劣最居人下而拂拭陶甄逈出格外釋褐未幾驟隮緋玉解紱屬耳屢叨近密自顧涯分極知僭踰每一循省常切若驚而乃者薇垣除旨遽下於周衛陪扈之班咫尺帳殿逃遁無路拚棄廉隅章皇出肅處義之際撫躬自慙抨彈之至側耳以俟果然金羲淳之疏出矣原疏旣未承批雖未知遣辭之何如而要其大意不出於論臣之不合諫長則是誠的確之論也臣方自引之不暇而羲淳言之是則臣之意羲淳先之此實臣之大幸也況伏讀傳敎下者辭意鄭重歷拈段落劈破無餘臣祗奉莊誦字字銘鏤庶幾奉此恩言退伏自靖沒齒無憾以是日前銀臺之除坐犯違傲恭俟威罰幸賴聖慈曲賜矜諒特許遞解臣方攢手頌祝有以見大聖人天覆日照無物不遂之盛德也不意玆者臺墨未乾庚牌踵臨以臣爲成均館大司成臣誠惝怳抑塞益不知措躬之所也噫國子長官號爲師儒虞廷敎胄周官典樂由此其選則雖使古之名碩望實相副衆允悔亡者當之猶且逡巡却顧大讓如慢況一朝擧以加之無似之身臣身狼狽固所不恤而其於玷名器而駭瞻聆何恩渥愈摯義分莫嚴則惟宜他不暇顧竭蹶趨承而人言之爲公爲私雖未可知官銜之由前由後轉屬冥升難冒之義更加一層其不可以職名之已移嚴召之屢下而揚揚進身也明矣人器不稱臣實自知時論不許固所甘心而若臣之所自悼者則有之獲蒙生成之澤思效涓埃之報者環顧周行豈曰無人而若乃偏被荐承未有如臣爲人臣子曾不能陳力就列少酬造化反以曲庇之勞遺之君父譬之父母有顓蒙煢羸之子未嘗效一半分志體之養出門逢人輒被跆藉而爲父母者不忍棄斥提携保抱置之袵席則爲其子者其將揣分量己退伏堂奧耶抑將恃愛肆姐胡走妄行以重貽父母之憂耶此箇事理皎然參倚雖欲轉動其勢末由惟有息影斂迹杜門屛蟄傍無人非俯全微諒歌詠聖澤以畢餘生是或爲萬有一不報之報玆敢瀝血陳章仰瀆崇嚴伏乞聖明察臣衷曲㦖臣情踪將臣所被誤恩亟賜收還仍治臣逋慢之罪以安私分以肅朝綱千萬幸甚云云省疏具悉爾其勿辭察職
정조 16년
正言韓商新李明淵等疏曰伏以臣等卽伏見傳敎下者以前承旨李家煥爲成均館大司成夫大司成之爲任非尋常官職之比主首善之地爲師儒之長苟非地望淸重學術精明者則決不可以容易擬議也明矣家煥之文華淹博臣等亦豈無聞知而奈其至親釁累終難置之於華顯之列則殿下雖以惟才是用之聖意有此特授之旨而獨不念名器之不可以玷汚官方之不可不愼重耶且彼之以諫長望招人言屬耳殿下是命無或近於激成者然耶夫激非中庸之道以殿下聖明豈有此過中之擧而適其事會相近實不無是嫌臣等竊不勝區區憂愛之忱玆敢自附匡救聯陳短章伏願殿下更加三思李家煥大司成除授之命特爲還收以重名器以光聖德焉云云省疏具悉大司成李家煥之除牌纔降爾等之聯名疏隨至中批一家煥是果關於呼吸乎汲汲恐後若爭登陴爾等須休勞
정조 16년
傳于李庚運曰李明淵韓商新等疏激非中庸之道云而仍以爲過中之擧惜乎誤讀中庸古有胡廣今見兩臺臣中也者不偏不倚無過不及也如許之職爲者獨爲則烏在其不偏倚乎糟粕煨燼造化之權也權而無衡莫辨輕重不及則過予之中庸卽夫子所謂君子而時中彼少年兩臺黨比之習非不欲嚴處激則適爲渠曹所藉說商新補玉江明淵補梨洞
정조 16년
兵曹口傳政事玉江萬戶韓商新梨洞萬戶李明淵
정조 16년
傳于李庚運曰新除授萬戶當日辭朝時任萬戶遞付京職
정조 16년
左副承旨徐榮輔右副承旨李庚運等疏曰伏以臣等於臺臣韓商新李明淵等外補之命竊有所不勝憂慨之至者夫國家之設置臺閣將責其正言不諱也言而是則嘉奬之可也採納之可也雖使其言有不槪於淵衷者亦當優容假借以養敢言之風乃聖世美事也彼兩臺臣居言責之地進匡救之義少年言議可長而不可遏則何殿下遽加摧折乃至於是乎臣等死罪竊以爲殿下今日處分或不無所激於前後臺疏一轉再轉遂致過中之至此也然則兩臺臣所謂激成云者恐或近似之矣不然臺閣殿下之所優待也奈何以論一人言一事而斥逐之不踰時也臣等竊恐言路由是而阻朝象由是而乖非細故也倘殿下試於淸燕之暇穆然深思惕然却顧則必不待臣等之辭之畢也臣等職忝惟允誠切憂愛玆敢聯陳短章冒瀆崇嚴伏乞聖明亟恢轉圜之量收還兩臺臣外補之命以光聖德焉云云省疏具悉嗜黨之臺臣尙不可補之乎爾等之挺身右袒深夜聯疏可謂嗜黨之不足至於護黨萬萬駭然爾等當嚴處其瀆擾委折爲先首實以啓
정조 16년
徐榮輔啓曰以臣等聯疏批旨嗜黨之臺臣尙不可補之乎爾等之挺身右袒深夜聯疏可謂嗜黨之不足至於護黨萬萬駭然爾等當嚴處其瀆擾委折爲先首實以啓事命下矣臣等伏見處分之過中竊不勝區區憂愛略陳短疏自附惟允之義及伏承批旨下者責敎截嚴有首實以啓之命臣等相顧慙悚自恨誠意之不能仰格也我聖上今日中批之擧遽在於憲臺譴削之後處分或近於激成臣等妄竊以爲此事誠有累於大聖人中和之德也兩臺臣乃能抗章陳籲以效匡救之義則政宜開納以長敢言之風而今乃摧折之斥逐之琅函纔上玉玦旋催嚴命洊疊景色蒼黃臺閣重任也譴補大郵也今以論一人而便黜於絶塞乘障之地未敢知此何擧也夫人主之聽言也惟觀其言之當否而已不當以黨私疑之也在言責者亦要其言之當理而已不可以跡涉黨比而自阻也彼臺臣之進言職耳豈可遽疑其黨比而罪之乎臣等竊以爲殿下此事一擧而有三失也中批一也激於臺言二也摧折言官三也臣等非不知深夜瀆擾之爲懼而愚衷耿耿按住不得尺疏聯籲冀回天聽臣等難甚無似豈敢挾雜私意自陷不誠之科乎斷斷寸忱亶出於聖德之或累言路之將閉朝象之漸乖而已此外無他可達之辭矣敢啓傳曰兩臺臣處分胡大事也深夜瀆擾爾等之罪一也以門鑰已下無他承宣之致不得問啓先使首實則乃敢章皇遊辭如是自明爾等之罪二也爾等雖極口發明於挾雜而自不免手脚之呈露此非首實而何爾等爲先施以不敍之典留門出送其代前望單子入之待下批牌招察任連日酬應之餘以承宣幾至撤漏豈非無狀之甚乎承旨前望單子入之李尙度朴奎淳落點
정조 16년
壬子九月十七日辰時上御春塘臺抄啓文臣試射入侍時行都承旨朴祐源行左承旨李得濟左副承旨徐榮輔同副承旨金翰東記事官李海淸假注書李毅遠記注官金良倜承膺祚試官檢校直提學徐有防原任直提學李秉模原任直閣徐龍輔尹行任禮曹參判曺允大行副司直李翼晉弘文提學徐有隣以次進伏訖上曰抄啓文臣當先射後製立五色小布可也又敎曰成均館久任郞廳領食堂自集春門入來泮村儒生及寄齋儒生亦令入來事分付可也賤臣承命出傳成均館直講金禧燮率儒生入來上命有隣書御題擬本朝領敦寧府事洪樂性謝於先臣靖惠公延諡設宴之日命子承宣義榮侑祭又命閣臣奉御製史官領內醞禮郞押一等法樂飭令公卿往會以侈之箋丹楓亭銘仍敎曰箋則上齋儒生及抄啓文臣同題銘則寄齋儒生應製儒生入庭之際有一儒生出伏於懸題板下有防曰今此泮儒應製之命寔出於待賢關之聖意爲多士者所當仰體德意蹌蹌有序而幺麽一儒生肆然伏地於天威咫尺之下者專眛嚴畏極爲驚駭不可不各別嚴繩以爲警勵之道矣上命書傳敎曰今因諸文臣射製招見泮儒居齋者亦爲一體應製出於待士之美意則所謂關西鐵山儒生稱以訴籲伏地於題板之下者萬萬駭然問名出付攸司下送該道伯處嚴加重繩事未前聞不可無飭當該大司成罷職又命書傳敎曰前承旨李家煥大司成除授牌招上曰加平郡守催促入侍賤臣承命出傳與加平郡守洪樂恒偕入進伏上曰守令進前可也樂恒進前奏職姓名上曰年爲幾何樂恒曰六十五矣命宣諭得濟讀傳訖命誦七事仍命先退成均館官員領食堂入來同成均徐有防李秉模奉水剌以進諸臣諸生皆整班授餐上進御水剌過半敎曰飯甚善炊炊飯守僕米一石帖下食堂擧行所屬亦當一體施賞錄名以奏可也上曰大司成牌去來催促入來與否斯速知入可也賤臣承命出傳回奏曰今方治疏入來云矣上曰卽爲持入可也賤臣承命出持入上命翰東讀疏仍命書批答上曰大司成更爲牌招違牌勿爲呼望出榻敎上命抄啓文臣發射副修撰李錫夏校理金熙朝副司果李相璜檢校待敎金祖淳副司果宋祥濂典籍申溆副司果沈奎魯藝文館待敎徐有聞副護軍尹寅基副司正沈能迪前持平金羲淳副司正安廷善申星模宋知濂副司果李羲甲前持平鄭魯榮前都事韓用鐸副司果嚴耆金達淳前持平洪秀晩徽陵別檢尹行直檢校直閣南公轍副司正金熙華李弘達權倚沈鎜閔致載等各分耦整立以次發射訖上命侍衛武臣各射一巡又敎曰今御春臺政値秋晩抄啓文臣旣已齊會泮中儒生亦皆入來兼行射製且設食堂此日此擧不可無識抄啓文臣以卽景製成聯句而命一韻則諸文臣中隨製隨書試官中曾爲抄啓文臣者及與筵諸臣同爲製進可也韻則以東字爲之而東字韻得無不足之慮耶有防等曰東字韻有餘矣上命東字宮字相璜進伏書一句讀奏曰紅日曈曈上苑東蓬萊仙闕接芹宮又命瀜字錫夏進伏書讀奏曰朝盈簪笏仙班整露拂旌旗瑞液瀜又命風字羲淳進伏書讀奏曰翬桷參差縈曉靄鸞笙宛轉度微風又命中字公轍進伏書讀奏曰衣香日接瑤墀下花氣霜含錦帳中又命崇字翼晉進伏書讀奏曰暇日宸遊千仗簇如天寶座五雲崇又命通字行任進伏書讀奏曰黃花冉冉天容靚丹扆深深御氣通又命濛字龍輔進伏書讀奏曰仙樂欲成香細細法醪初酌露濛濛又命紅字祖淳進伏書讀奏曰山光倒瀉三池碧林色全逾二月紅又命櫳字熙朝進伏書讀奏曰珮響鏘鏘登殿陛爐煙裊裊繞簾櫳又命窿字奎魯進伏書讀奏曰虬壺日永銅籤轉雉扇雲開寶幄窿又命嵩字倚進伏書讀奏曰醉德皆知深似海頌恩還復競呼嵩又命豐字翰東進伏書讀奏曰弛張大道亭名德遊豫宏謨閣有豐又命雄字有聞進伏書讀奏曰聖代拔茅皆造化明廷入彀摠豪雄又命翁字用鐸進伏書讀奏曰才高白戰開文壘道貫紅心契極翁又命幪字鎜進伏書讀奏曰物物均霑恩雨露人人同在大幈幪又命騣字星模進伏書讀奏曰呈祥昭代聞鳴鳥展步長楸愧逸騣又命童字熙華進伏書讀奏曰化洽天鳶來庶士詩登苹鹿有歌童又命洪字行直進伏書讀奏曰唐宮賜醞佳辰屆周簋宣餐異渥洪又命菘字耆進伏書讀奏曰滿椀雕胡兼籹餌登盤腒鱐雜葑菘又命功字祥濂進伏書讀奏曰樓臺逈接深嚴地文武同歸樂育功又命蒙字羲甲進伏書讀奏曰矍圃揚巵慙備耦柏梁授簡愧求蒙又命躬字知濂進伏書讀奏曰雕蟲詩豈成叉手穿鵠才難驗反躬又命衷字魯榮進伏書讀奏曰文豹便蕃紆寵錫山龍肅穆仰淵衷又命工字寅基進伏書讀奏曰頌騰岡阜祈千籙歌和雲星抃百工又命渢字廷善進伏書讀奏曰位倂君師恩蕩蕩敎兼儒武樂渢渢又命酮字致載進伏書讀奏曰抽黃競詑毫揮玉浮白堪嘲酒似酮又命筒字能迪進伏書讀奏曰周序敎多時鼓篋虞賡榮溢可傳筒又命鴻字有隣進伏書讀奏曰知時度曲三淸鶴得意排風數陣鴻又命螽字有防進伏書讀奏曰五畤休祥來漢馬二南歌頌賦周螽又命韸字達淳進伏書讀奏曰仙墀日耀龍旂轉禁樹霜淸鼉鼓韸又命同字海淸進伏書讀奏曰御路無塵淸蹕緩天顔有喜近臣同又命𪀚字允大進伏書讀奏曰金塘水㬉魚於牣玉殿風微鳥不𪀚又命蟲字禧燮進伏書讀奏曰濟濟靑衿同遠邇洋洋玄澤及昆蟲又命穜字秀晩進伏書讀奏曰臺臨魯泮聞絃誦節屆邠郊稔黍穜又命穹字弘達進伏書讀奏曰一代文治開紫洞千年茀籙自蒼穹又命融字溆進伏書讀奏曰煙霞蓬島淸秋晩詩酒筍班聖渥融又命弓字榮輔進伏書讀奏曰東璧瑞暉搖彩筆上林秋色試雕弓又命公字祐源進伏書讀奏曰千秋獻鑑當斯節萬壽稱觥躋彼公又命隆字秉模進伏書讀奏曰歌以魚麗筵已秩觀於燕射禮逾隆上曰軸旣滿矣予亦當占一句以完之命榮輔書御製詩曰爾曹共醉昇平象坐領池頭萬樹楓上曰猝乍之間諸臣皆能應韻輒對雖方之梁園授簡之古事亦可謂無愧矣以此刻板揭于摛文院可也命宣饌于在筵諸臣及應製儒生侍衛武臣上親考儒生試券敎儒生等曰今日諸臣旣皆登筵爾等亦與是席須各盡歡不醉無歸如有能飮者毋辭多飮吳泰曾則知其善飮更飮三杯朴喜進亦加飮三柸可也又敎曰爾等次第進前各奏姓名而退去可也又敎海淸曰試券中見落者各給一張使之齎去乾饌歸遺其父母好矣仍命書傳敎曰居齋儒生應製上齋箋三中進士安光宇紙二卷筆三枝墨一笏三下進士李卿尹宋鈺各紙二卷筆二枝墨一笏草三下進士南翼中朴喜進紙二卷次上進士朴長暻草次上進士吳泰曾李日煒各紙一卷銘三上生員韓啓重紙三卷筆二枝墨一笏三下進士李光顯紙二卷筆二枝墨一笏次上幼學孔胤恒紙一卷賜給應射抄啓文臣以次頒賞訖上曰書題則其各謄去在家製進可也仍命抄啓文臣先退上乘輿入靑陽門延生門還內諸臣以次退出
정조 16년
行都承旨沈煥之未肅拜行左承旨李得濟坐直行右承旨李祖承病左副承旨未差右副承旨朴奎淳坐直同副承旨未差注書李海淸仕一員未差假注書鄭尙愚仕直事變假注書安廷善仕
정조 16년
藥房都提調洪樂性提調徐有隣副提調朴祐源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
李得濟啓曰大司憲李洪載執義宋翼孝持平李相璜牌招啓辭未下掌令趙彦哲姜世綸持平洪克浩俱在外監察茶時之意敢啓傳曰知道
정조 16년
李得濟啓曰明日常參經筵取稟傳曰停
정조 16년
李得濟啓曰禁衛營將官來言今日本營軍兵日次私習云矣敢啓傳曰知道
정조 16년
李得濟啓曰新除授承旨李尙度方在罷散中何以爲之敢稟傳曰敍用
정조 16년
傳于李得濟曰明日當由逌瞻門展拜景慕宮該房知悉
정조 16년
朴奎淳啓曰大司成李家煥出牌已至經宿終不入來事體所在萬萬駭然推考警責何如傳曰允牌去來嚴飭
정조 16년
傳于李得濟曰右副承旨同副承旨入侍
정조 16년
傳于徐榮輔曰來待諸臣入侍
정조 16년
以大司成李家煥牌不進罷職傳旨傳于朴奎淳曰違牌訖可體矣獨不念分義乎只推更爲牌招
정조 16년
以大司成李家煥再牌不進罷職傳旨傳于朴奎淳曰只推更爲牌招違牌勿爲呼望
정조 16년
傳于李得濟曰以器使之意授量才之職者鬧端層起看作氣節何異於欲其入而閉其門乎且以事體分義言之堂上三品之一日三牌不進已違法典況懸牌之禁亦無難冒犯不可以情地之如許一味申飭行公官品之高低雖間內外之輕重自別大司成李家煥特補管理使卽爲辭朝當日赴任
정조 16년
吏曹口傳政事開城留守單李家煥
정조 16년
傳于朴奎淳曰開城留守入侍
정조 16년
開城留守李家煥下直長弓一張長箭一部賜給
정조 16년
傳于朴奎淳曰李尙度擧措萬萬駭然敎書使卽撰進而與僚員立異敢以知製敎所不爲之事臣豈敢爲之等語咆喝司謁甚至入侍命下之後又欲逡巡如許貌樣前所未見爲承宣者無論言之是非雖或容說於絲綸間當否則猶或可也旣頒布文擧行獨於敎書撰進一事如是之際首尾橫決其在國體不可尋常處之左副承旨李尙度爲先削職
정조 16년
傳于朴奎淳曰承旨前望單子入之待下批牌招察任
정조 16년
朴奎淳啓曰新除授承旨呂善亨年限已過何以爲之敢稟傳曰老矣兼欲召還本職許遞令該曹付軍職
정조 16년
傳于李得濟曰定州牧使令該曹口傳擇差
정조 16년
吏曹口傳政事以李煜爲定州牧使
정조 16년
傳于朴奎淳曰內閣番次苟艱都承旨許遞前望單子入之待下批牌招察任
정조 16년
朴奎淳啓曰明日景慕宮展拜時承旨當爲備員未差之代政官牌招開政差出以爲進參之地何如傳曰待開門牌招
정조 16년
以兵曹侍衛節目傳于李得濟曰訓將明日以習陣進去則節目誤以領軍磨鍊當該堂上從重推考捧納承旨遞差坐直無人左承旨牌招入直
정조 16년
以全羅監司鄭民始狀啓兩麥應分條盡分無餘留庫中特許量宜加分令廟堂稟旨事傳于朴奎淳曰依狀請施行事回諭
정조 16년
以平安監司洪良浩狀啓武烈祠營建之役告訖駱參將位板按式造成致祭香祝令該曹及期下送事傳于朴奎淳曰祭文已製下獻官則以李提督孫行副護軍李源爲之奉香祝到大同江越邊卿具櫜鞬率旗鼓威儀迎導至武烈祠如儀行禮行禮時用軍樂服色則獻官以下參班監司守令皆依宣武祠提督祠堂祭儀着甲冑大祝以道內守令中曾經玉堂人塡差諸執事亦以堂上有履歷武弁守令差定禮成翌日獻官爲上試監司爲副試大饗參班武士仍試柳騎鐵三技柳之三中四分以上騎之三中鐵之百三十步以上皆直赴殿試柳之邊三中騎之二中鐵之百二十步皆直赴會試其餘入格人自本道分等施賞後開錄狀聞獻官復路事回諭制度重新事體自別卿其就倣永柔三忠祠儀式之肅廟朝成命成出一部節目以武烈專其事而其所需用拔例留意俾有奮武衛之實效一體回諭
정조 16년
李得濟以兵曹言啓曰明日景慕宮展拜時本曹堂上守宮及侍衛當爲備員而參判洪明浩未肅拜參知有闕之代令該曹口傳差出待下批與參判一體牌招以爲進參之地何如傳曰允
정조 16년
吏曹口傳政事以李喆模爲兵曹參知
정조 16년
李得濟以備邊司言啓曰西北年例下送木綿去核與襦紙衣自本司依數準式捧上別定禁軍次第分送各該道之意敢啓傳曰知道
정조 16년
朴奎淳以成均館大司成意啓曰圓點之徒有其名以謄啓者觀之數甚少趁菊製各別嚴飭以加數臨時草記事曾有傳敎矣臣依下敎連爲嚴飭於生進諸儒使之入參圓點而到今抄出則前後準三百點一百四十人辛亥條準三十點一百四十四人壬子條準三十點一百三十二人而下敎以後加數儒生爲四十八人之意敢啓傳曰知道
정조 16년
李得濟以武臣堂上祿試射試官意啓曰今日試射時忠壯衛將金碩振忠翊衛將金鍾義巡將李周爀陳益載折衝朴茂盛等俱未滿四十竝依承傳罷職內禁衛將金守基柳葉箭二中騎芻一中以矢數計之則雖未滿四十騎芻例有倍劃之規依前例勿爲罷職何如傳曰允
정조 16년
刑曹啓目粘連擊錚人李聖郁已葬之塚雖不可移掘訟理自歸落科此後則無敢繼葬事何如啓傳曰抱之徐强班也兼有竝呑之勢則唉彼訟隻之無勢又無目者爲彼所凌當不得保其葬親之地豈不切矜悶乎徐之用山訟者之葬地雖似有先後久近之別溯而論之卽渠外山之傳來者則徐哥卽客也兺除良設令眞箇偸葬爲徐哥者許多年不禁無一語今忽潛囑邑倅爲此荷杖之計而邑倅之到任數日先行爲徐哥右袒之政未嘗念及於民事者萬萬可駭令道臣嚴査受私囑不恤民委折卽爲狀聞則當有處分矣本訟段以先後定立落判付旣丁寧則以依俙彌綸之說不扶不抑似勝似負糊塗回啓者甚矣卿之規模也卿則推考本訟決給於盲人李聖郁處此後若以聖郁山事徐哥中有起鬧之端者以拒逆律嚴刑定配事分付道臣爲良如敎
정조 16년
漢城府左尹李秉鼎疏曰伏以仙寢祗謁聖慕載伸淸蹕穩旋玉體彌康相顧欣欣小大同情仍伏念臣於銓任夫豈有復冒之勢而日前恩除忽降於帳後昵侍之際繼有先開政後謝恩之敎遂乃冒沒出脚倉卒副急而瘡疣難掩醜拙益露退自循省不熱而汗果因臺通一事以致公議峻發原疏雖未得見而伏奉傳敎下者其遣辭之嚴槪可知已臣誠滿心愧恧莫省攸措惟當受以爲罪何必費辭多辨而第其伊日事實有不得不略暴者噫臣雖謏淺固陋而亦嘗聞銓家故常矣長銓有故亞三備員則因特敎行政通擬已例可按而猶不敢厭然冒應前席力辭未蒙反汗聯疏請寢又復見阻則政格云云毋或欠諒至若諫通之以承宣擬入旣有成命郊次駐輦促敎荐下臣於是乎未遑商度率爾承當致使激揚之素執反歸官方之自壞人言之來固所樂聞縱荷聖度庇覆姑寬郵罰而撫躬悼歎無面可顯且況近日以來義理漸晦玩愒成習臺臣所論亶出憂慨而反被嚴譴亦爲臣難安之一端日昨隨牌治疏將上而未及門限旋蒙體諒不自意纔踰信宿又伏承京兆除命無狀賤臣何以得此銜恩訟愆尤增感惶而職名雖改兢蹙自如玆敢略控未徹之章仰瀆蓋高之聽伏乞聖明俯垂諒察勘臣之罪鐫臣之職以伸臺議俾靖私義千萬幸甚臣無任云云答曰省疏具悉卿其勿辭行公
정조 16년
大司憲李洪載執義宋翼孝疏曰伏以臣等伏見夜下傳敎兩臺臣外補之命兩承宣不敍之典何其處分之乖當也噫臺臣抗章實效匡救之義承宣聯籲亦出憂愛之忱則在聖上翕受之道固宜嘉奬開納以長敢言之風而乃反嚴命荐下斥逐之摧折之景色蒼黃聽聞惶惑臣等不敢知殿下何爲而作此擧也前後聖敎每以黨比二字過疑群下而夫黨比者不顧事之是非惟以營護黨類爲事者也今此臺臣承宣所執者公共之義也所陳者當言之事也初非營護同類之習則豈可以跡涉黨比而遽疑其心乎臣等忝居言責之地目見過中之擧愚衷耿耿不容泯默玆敢聯陳短章伏乞亟寢成命使聖德益光而言路益恢焉臣等無任云云答曰省疏具悉疏語不若昨日臺章院疏卿之老練不負所知無論處分本意之如何外面觀之近於以言獲罪似此上疏何必深罪乎然處分非疑群下自有意焉外補及不敍還收事不允
정조 16년
都承旨朴祐源疏曰伏以臣卽伏見昨夜傳敎下者有兩臺臣出補之擧兩承宣譴罷之命竊不勝憂歎之至噫言地之殫墨未乾賢關之中批忽下兩臺臣之聯章抗論不害爲箴規之美事在聖朝來諫之道固宜假借優容以示開納之意而不惟不賜允可乃反過加摧折遽爾譴補於絶塞乘障之地憂聞駭惑景色愁阻院僚之一言匡救亶出惟允之義則殿下又何爲而有此過中之處分也臣忝在一院之長目見僚員之被罪徒懷嚴畏默無一言則是負其職也負殿下也玆敢略入文字仰暴憂愛之忱伏乞聖明亟收兩臺臣斥補兩承宣不敍之命以光聖德焉臣無任云云答曰省疏具悉臺臣承宣事勿煩
정조 16년
開城留守李家煥敎王若曰國有陪京寔重保障之責職在管理故畀委寄之權惟玆特補之恩蓋出匪恕之敎眷玆崧陽一域卽我漢師右肱通舟楫於沁洲在宋則兩京分臬壯藩籬於畿甸若漢之三輔竝治惟其保釐之責不輕是以掄選之方尤愼惟卿貳相遺裔副學曾孫竹符之佩屢遷可見才諝之優足芹宮之任特授已知詞華之典瞻亶推器使之心將觀歷試之效玆授卿以開城府留守兼管理使卿其益殫乃力祗服寵章値遞易相仍之餘必思鎭撫之責當弊瘼積痼之日須勉矯救之方莅事則挈其綱維御衆則濟以寬裕自餘裁稟厥有典常於戲屛翰之簡寄斯存應體周咨之念廟堂之機務兼管自有晉接之時往惟欽哉行且召矣故玆敎示想宜知悉
정조 16년
壬子九月十八日辰時上御誠正閣藥房入診入侍右副承旨同副承旨同爲入侍時都提調洪樂性提調徐有隣副提調朴祐源右副承旨朴奎淳同副承旨金翰東記事官李海淸假注書鄭尙愚記注官金良倜承膺祚醫官金光國李翊臣李敬培以次進伏訖樂性曰日間聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰臣於日前爲進箋入來私覿於慈宮而臣於三十年後復爲仰瞻非但諸節之比前無減韶華猶勝於昔日仰瞻時區區下情實不勝慶忭蹈舞矣上曰慈宮周甲不遠喜懼之心一倍矣予則長時省覲故諸節之比前如何猶未詳知今聞卿言歡欣之極如有所得矣樂性曰臣家延諡日恩榮實曠絶千古而至於御製與宣醞賜樂尤出常格聳動臣隣誠不勝感惶之忱矣上曰今番卿家宴集非但近來縉紳間初有於朝廷亦可謂賁飾太平矣樂性曰日前特召泮儒於春臺仍爲親臨食堂應製而勸奬宣饌而慰悅實是昭代盛事而又以日前臣家所被恩榮爲御製臣尤不勝惶感無地矣上曰於儒生亦可謂盛擧矣有隣曰伊日儒生輩旣醉以酒旣飽以德莫不懽樂云矣樂性曰敦府有釐正事而判敦寧受由在外主管無人而於惠廳亦有相關者使惠堂從便釐正似好矣上曰如有相關者商確釐正好矣樂性曰醫官待令使之入診何如上曰不必診候矣仍命藥房先退樂性等退出命奎淳讀公事書判付訖命退承史以次退出
정조 16년
壬子九月十八日辰時上御重熙堂來待諸臣入侍時行都承旨朴祐源記事官李海淸記注官金良倜承膺祚藥房提調徐有隣司譯院提調徐有防副使徐龍輔以次進伏訖上敎有防曰事大交隣譯舌爲重當此昇平無事之時雖似無關於譯舌之凋弊而旣聞渠輩切痼之弊以朝家一視之政豈可無別般矯救之道乎予於年來以此憧憧今此使行之別揀該院提調之以卿另擇意豈徒然卿等須詳細詢瘼講磨矯救之策使渠輩均蒙一視之澤稍弛予宵旰憧憧之念可也有防龍輔等曰譯舌痼弊誠爲矜悶以殿下一視之聖德至意深軫切痼之瘼下詢矯救之方在渠輩實爲莫大之惠臣等不勝欽仰萬萬臣等謹當十分講確期於矯弊以爲對揚其萬一矣有隣曰伏見夜下傳敎嶺南沿邑所封進朔膳物膳限麥秋一倂停免而至有半乾全鰒藥材等屬限明秋勿封之命矣此實出於軫念嶺民靡不用極之德意其所對揚不容少忽而第考見惠廳會案則內局藥材皆以會儲米給價封進便同京師之貢物而與出於民者有異一例勿封則反有貽弊之慮九月令已措備者使之依前封進十月令以後往復道臣原價與藥材間量宜輸送恐合事宜故敢此仰達矣上曰依爲之出擧條命退諸臣以次退出
정조 16년
壬子九月十八日未時上御誠正閣開城留守入侍時右副承旨朴奎淳假注書鄭尙愚記注官金良倜承膺祚開城留守李家煥以次進伏訖上曰松留進前可也家煥進伏上曰保釐之任不輕而重下去善爲可也仍命松留先退家煥退出命奎淳讀公事書判付訖命退承史以次退出
정조 16년
行都承旨沈煥之坐行左承旨李得濟坐直右承旨未差左副承旨李義鳳坐右副承旨金孝建坐同副承旨朴奎淳坐直注書李海淸仕一員未差假注書鄭尙愚仕直事變假注書安廷善仕
정조 16년
大駕詣景慕宮展拜罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 16년
金孝建啓曰大司憲李洪載執義宋翼孝牌不進掌令趙彦哲姜世綸持平洪克浩李奭濟竝在外監察茶時之意敢啓傳曰知道
정조 16년
朴奎淳啓曰明日常參經筵取稟傳曰停
정조 16년
傳于李得濟曰明日次對進定於今日
정조 16년
李得濟啓曰今日次對兩司當爲進參除在外疏批未下外未肅拜人員竝爲牌招何如傳曰允
정조 16년
李得濟啓曰今日景慕宮展拜時別侍衛當爲備員兵曹判書李秉模牌不進卽爲牌招何如傳曰允
정조 16년
以兵曹判書李秉模牌不進推考傳旨傳于李得濟曰更爲牌招
정조 16년
以兵曹判書李秉模再牌不進推考傳旨傳于李得濟曰更爲牌招
정조 16년
以成均館久任郞廳金禧燮拿處傳旨傳于李得濟曰分揀班首儒生停擧亦爲分揀
정조 16년
傳于李得濟曰大臣備局堂上引見
정조 16년
傳于李得濟曰右承旨聞有應避之嫌許遞前望單子入之
정조 16년
傳于沈煥之曰承旨前望單子入之待下批牌招察任
정조 16년
朴奎淳以吏批言啓曰判書李文源受由參判未差小臣獨政未安何以爲之敢稟傳曰只出緊差
정조 16년
有政吏批判書李文源受由參判未差參議申耆進行都承旨沈煥之進以李奭濟爲持平尹悌東申光河爲正言金履禧爲兵曹參判
정조 16년
朴奎淳啓曰合辭方張之時兩司無詣臺之員事甚未安今日政新除授兩司諸臺竝卽牌招何如傳曰允
정조 16년
李得濟啓曰新除授承旨金孝建方在罷散中何以爲之敢稟傳曰敍用
정조 16년
李得濟啓曰新除授承旨李義鳳牌招察任何如傳曰允
정조 16년
傳于金孝建曰景慕宮提調許遞前望單子入之
정조 16년
景慕宮提調前望單子入之鄭昌順落點
정조 16년
李得濟以訓鍊都監言啓曰今九月十九日景慕宮展拜時因兵曹節目金虎門軍三十名除出把摠李厚在哨官兪鉉商率領挾輦侍衛金虎門軍五十名哨官吳健率領出付排立當次營門還宮後還入直所而待標信擧行之意敢啓傳曰知道
정조 16년
李得濟以御營廳言啓曰今九月十九日景慕宮展拜時依兵曹節目集春營入直軍五十名新營入直千摠李夏保領赴于禁衛營都領陣該入直哨官宋哲文率該哨標下軍七名仍直東營入直軍三十名除出入直把摠徐有建率領宮大門外把守而竝待標信出用解嚴後各還本處入直之意敢啓傳曰知道
정조 16년
同敦寧李鎭翼疏曰伏以仙寢祗拜聖慕克伸日候淸朗回鑾萬安臣民慶忭曷其有極仍伏念臣以常調蔭塗之賤品猥蒙先大王曁我殿下不世之寵眷內外踐歷罔非踰分頂踵毛髮俱出洪造生死殞結寤寐耿耿而不自意日前蹕路以臣高祖麟坪大君臣㴭墳山之在近特下遣近侍致祭之命字字恩言曠絶千古榮動松楸感徹泉塗闔門攢祝自不覺血淚之被面因此而臣有萬萬切至之情懇今當諭祭之日臣旣主祀義當往參而呈告有違格例擅行亦所不敢玆不得不冒萬死猥陳短章仰瀆崇聽伏乞聖慈曲賜鑑察特許數日恩暇俾伸至情仍令攸司勘臣瀆擾之罪以昭法紀不勝幸甚臣無任云云答曰省疏具悉依所請往省焉
정조 16년
刑曹參議徐邁修疏曰伏以仙寢祗謁淸蹕穩旋閟宮瞻覲聖慕克伸小大歡忭曷有其極仍伏念臣於向日陪扈之班忽伏承三銓特除之恩繼又有先開政後謝恩之敎臣聞命惝怳逃遁不得遂與亞銓竝席開政倉卒副急事多不審生疣露醜亦旣自知果以臺通一事人言峻發原本留中傳敎先下其詳則雖未可得而其辭意之嚴槪可知也豈敢以伊時事實費辭自明而第臣所慙負者臣之斷斷一心惟在於愼惜名器雖於尋常注擬之際未敢爲須臾放倒之計而諫長之追後擬入適當駕駐郊次促敎荐降緣臣昏謬專沒商量事在急遽自歸顚錯言者之言實是頂門一針平日株守忽地壞了貽羞淸朝無面可顯至若銓曹故常猶屬餘事豈可以已例之有據要爲自解之地也哉顧今事端層出朝著不安所下處分實多過中臣心悶阨自倍他人況彈墨未乾新除遽降廉愧有重承膺無路玆於召牌之下略陳短章恭俟嚴譴伏乞聖慈特免臣職仍治臣罪以重臺言以靖私義不勝幸甚臣無任云云答曰省疏具悉爾其勿辭察職
정조 16년
行都承旨洪明浩坐行左承旨李得濟坐右承旨李義鳳坐左副承旨洪義榮坐直右副承旨金孝建坐直同副承旨朴奎淳坐注書李海淸仕直一員未差假注書鄭尙愚仕事變假注書安廷善仕
정조 16년
李義鳳啓曰大司憲李洪載未肅拜執義宋翼孝傳旨未下掌令趙彦哲姜世綸持平洪克浩李奭濟俱在外監察茶時之意敢啓傳曰知道
정조 16년
洪義榮啓曰明日常參經筵取稟傳曰停
정조 16년
以大司諫李文會執義宋翼孝正言尹悌東牌不進罷職傳旨傳于李義鳳曰只推
정조 16년
李得濟啓曰御營大將趙心泰明日習陣出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 16년
洪義榮以檢校提學吳載純意啓曰咸興永興兩本宮來十月初三日初六日大祭時祭儀祭品定例當於明日衣襨奉詣時同爲奉詣而定例編摩閣臣徐浩修在外徐榮輔方在罷散中無以擧行何以爲之敢稟答曰徐榮輔敍用令該曹口傳付軍職卽爲入來看檢封裹則明日爲之仍爲奉詣而節次依每年大祭衣襨奉詣例爲之可也
정조 16년
傳于洪義榮曰每年四月十月兩本宮大祭衣襨奉詣時自便殿正門陪進而今番則祭品釐正之後定例冊子及祭儀冊子當同爲奉安矣明日詣內閣奉審冊子後仍行衣襨祭物祗迎該房知悉侍衛依眞殿齋宿例爲之時刻以奉詣前二刻爲之事分付
정조 16년
傳于金孝建曰寶劍置之
정조 16년
傳于洪義榮曰出宮門路以協陽門爲之
정조 16년
傳于洪義榮曰水原邑內儒生去七月朔應製時賦二中一幼學柳聖儀大典通編一件二中進士許暕八子百選一件三上幼學趙萬元壯紙二卷筆五枝墨二笏三中幼學李會謙壯紙二卷筆三枝墨一笏次上幼學申百顯任禹常任百豐權佑尹衍相洪始瀅李龍鎭具允豐尹絖尹持昇各壯紙一卷賜給
정조 16년
傳于洪義榮曰水原邑內儒生去八月朔應製時賦三上幼學趙萬元八子百選一件三下幼學尹絖壯紙一卷次上生員申光軾幼學李會謙柳聖儀進士許暕各筆三枝墨一笏賜給
정조 16년
傳于洪義榮曰水原邑內儒生去九月朔應製時賦三中幼學任禹常八子百選一件三下進士李澤正音通釋一件生員林周喆幼學尹絖趙萬元各壯紙一卷次上生員申光軾崔之聖幼擧李仁尙沈鼎鎭通德郞申大奎幼學沈秀永申百顯生員李延泰幼學尹持昇權佑尹持哲洪履翼嚴栽金最遠尹衍相各壯紙一卷賜給
정조 16년
以慶尙監司鄭大容狀啓諸沫弘錄遺蹟墳墓在處後裔有無枚擧馳啓事傳于金孝建曰地名各殊雙成一也星州晉州兩處各立一碑而兵判李秉模曾經道伯且善書使之書進事分付此意回諭
정조 16년
兵曹口傳政事以李晉秀爲兼內乘副司直單徐榮輔
정조 16년
以忠淸監司李亨元狀啓故校理朴箎旌門頹覆事傳于洪義榮曰所報與事實太相反道臣推考當該守令過麥秋後拿處雖似微事朝令之下焉敢如是泛忽訪問以啓乎以此回諭
정조 16년
以忠淸監司李亨元狀啓逃躱賊金春得尙未促納又過定期該營將洪龍運拿棍一款令該曹稟處事傳于洪義榮曰一名旣捉得今番姑爲分揀退限二百日事回諭
정조 16년
洪義榮以弘文館言啓曰新除授修撰李殷模時在京畿驪州地經筵入番事緊請斯速乘馹上來事下諭答曰依啓
정조 16년
李得濟以司僕寺一二提調意啓曰兼內乘李溏以其身病連呈辭單不可强令察任今姑改差其代令該曹口傳差出何如傳曰允
정조 16년
李得濟以禁衛營言啓曰本營騎士將沈寬鎭身病猝重勢難察任改差何如傳曰允
정조 16년
李得濟以摠戎廳言啓曰水原禿城山城修築之役連加申飭於本城中軍李漢興處矣城堞頹毁三百九堞及山麓沙汰十二處今月十九日畢役形止今始報來之意敢啓傳曰知道
정조 16년
都承旨沈煥之疏曰伏以臣竊伏覸殿下於近日聖慮過中日激一日層加一層喉舌之臣粗效惟允之責而遞罷相仍耳目之官各陳匡救之忱而貶削相望朝象爲之愁沮物情爲之驚惑嗚呼以我殿下之聖德何爲此非常之政也夫尹永僖之爲翼煥死友爲驥顯血黨而三司之聲討墨猶未乾則相臣因他事而强拖永僖之名張皇抑揚至以私書往復等語仰徹宸嚴之前只見其愛護之私而未見其懲討之公也則臺臣慨然之斥豈云過乎李家煥之爲潛之從孫則文華雖有可稱瑕累亦不相掩國家所以棄其瑕而用其才者豈無稱停之道乎夫官方之設置文學才調各爲稱其器而所重者惟名義也名義之所在文不得以玷之才不得以壞之是所謂名器也今殿下乃私一家煥遽以淸選處之蓋淸選者所以待名義之一器而非家煥之所當處也則有識豈不憂歎而臺臣之論豈不及此乎乃者聖衷激於諫長則授之以師儒之席激於師儒則又擢之居留之重有若抑制衆論而一快聖意之所之焉臣愚死罪誠爲殿下惜此擧也且李相璜之疏可謂年少風采而殿下不少假借又因其言而至有此永僖敍用之敎臣愚又死罪以爲大聖人物來順應之量不宜有所激於絲綸之間也嗚呼今日諸臣之冒死進言者皆所以嚴名義也名義不嚴則國無紀綱而隄防頹隄防已頹則亂賊肆而人不得以討之矣以聖上憂世之志盍示扶獎諸臣之敢言者以培國之元氣而乃反摧抑消散之至此也臣職添近密不勝憂慨之忱玆敢仰籲於黈纊之下伏望聖慈亟加三思特寢政院臺閣諸臣前後處分之命以光聖德以導言者使名義有所立而公議得以行焉臣無任云云答曰省疏具悉不以慨然之斥爲過則大臣有慨然之事乎開留之從祖亦旣稔聞其名而從祖自從祖傍孫自傍孫欲量才授任則開留果非文士乎卿亦科臼中人不免舊習有此隨衆覶縷之擧者萬萬駭然尹永僖李相璜等斥救事尤何足云云於從違乎卿則亟施不敍之典
정조 16년
承旨前望單子入之洪明浩洪義榮落點
정조 16년
全羅監司鄭民始疏曰伏以臣久叨匪據觸事昏聵尙寬大何特荷曲庇之澤日夕兢惶若隕淵谷而又當災歲憂虞溢目內地民情姑不至遑汲而濱海邑鎭及峽中川沙尤甚之處擧有顚連殿屎之慮卽目之慰安無術來頭之接濟茫然素乏才具易致僨誤辭免或涉於規避蹲冒必不免孤負臣誠憂惶莫知爲計見今民情之尤所騷擾者卽身布也酌量民勢不得不仰請純錢矣伏見備局覆奏回下則通一道純錢殆無限節令道臣區別尤甚之次爲辭誠不勝瞿然悚恧之至以外面論之綿農雖曰大歉他道猶爲分等則通一道全無優劣云者太涉糊塗全沒分數而第名雖三南土宜民俗亦自有百里不同者嶺南湖西田畓相半多事田農故一道幾皆種綿殆無無綿之鄕山海之間各有優劣勢所然矣本道則田結比畓結爲三分之一而且其土品不宜於綿故元無通一道種綿之事上沿諸邑幾無綿種中道諸邑略有播植而亦甚零瑣不足有無惟是興陽珍島等濱海八九邑與所屬諸島及左峽之錦山茂朱等數邑田摠居多而頗宜綿農號爲綿鄕一道內木綿之貴賤專係於十餘邑之登歉而亦不能遍被故上道之接近嶺湖之邑多資於隣境之波及則本道之異於嶺湖可推知矣而不幸風水之災沿峽最甚濱海八九邑已判大歉之中田農尤爲蕩失綿花殆乎絶方秋市閭之間絶無摘乾交易之事田民之失所徊徨若不保朝夕者專由於綿農之大無左峽田農比沿邑差勝而綿則一般本道綿歉之爲三南中尤甚者蓋以綿鄕本小而又皆處於尤甚邑故也今欲强從他例區而別之則勢將就十餘邑分等而俱是全歉無可區別至於不種之地初無優劣之可言臣於是欲奉行備關則民力有所不贍欲更申前請則事面有所不敢誠不知攸措臣雖無狀如有一分辨出之道則何敢不顧經費之零徒爲益下之計不復爲之栽節酌量而遽然陳請哉收布在卽民望方切而實無分等區別之道旣知民情事勢之如此而更不一陳則是負委寄之盛意也玆敢冒昧煩聞若蒙曠蕩之恩特許均惠之澤則南民之幸大矣廟堂之議如以爲三南不可異例則就上納中區別其輕重而分等砲保則通一道錢木參半其餘身布一倂純錢亦可以少紓民力矣又有一事亦係民情之切至者敢此附陳昨年因京試官回奏山郡穀物依嶺南例以詳定價收捧移貿於沿邑者爲三萬餘石而値此災荒價直踊貴民人輩皆以爲應受之穀猶難措備受錢之還所費倍蓰姑以本錢還捧而明春更本分待秋作穀則窮民可得資活到處擁馬號訴不已災歲恤民之政莫先於薄其斂寬其力而顧此錢條之還捧更分在公別無所損在民大有其益且有他例不是創始伏況沿邑民勢尤甚則依願許施足爲軫恤之一道竝伏乞俯詢廟堂亟賜處分焉臣無任云云答曰省疏具悉疏陳令廟堂稟處附陳事民情旣如此何顧常例依施
정조 16년
壬子九月二十日辰時上御重熙堂右副承旨入侍時右副承旨金孝建記事官李海淸徐有聞林景鎭以次進伏訖上命讀公事書判付訖命書傳敎曰當該承旨金孝建從重推考承旨未差之代前望單子入之待下批牌招察任命退承史以次退出
정조 16년
壬子九月二十日午時上御重熙堂左副承旨右副承旨入侍時左副承旨洪義榮右副承旨金孝建假注書鄭尙愚記注官承膺祚記事官徐有聞以次進伏訖上命書內閣啓辭批答訖上曰徐榮輔旣命敍用今日入來齋宿于內閣明日本宮衣襨祭器奉詣事分付可也命義榮讀公事書判付訖命退承史以次退出
정조 16년
行都承旨洪明浩坐左承旨李義鳳坐直右承旨洪義榮坐左副承旨金孝建坐右副承旨李益運坐直同副承旨朴奎淳坐注書李海淸仕直一員未差假注書鄭尙愚仕事變假注書安廷善仕
정조 16년
李益運啓曰大司憲李洪載疏批未下執義宋翼孝未肅拜掌令趙彦哲姜世綸持平洪克浩李奭濟俱在外監察茶時之意敢啓傳曰知道
정조 16년
金孝建啓曰明日大殿誕日相値視事頉稟之意敢啓傳曰知道
정조 16년
金孝建啓曰來二十五日朝參日次矣敢稟傳曰停
정조 16년
金孝建啓曰輪對官來待矣敢啓傳曰後日次來待
정조 16년
吏曹戶曹判書趙鼎鎭仍任事承傳
정조 16년
以平安監司洪良浩狀啓災實分等馳啓令廟堂稟處事傳于李益運曰竝依狀請施行事回諭
정조 16년
金孝建以禮曹言啓曰承旨史官各陵園墓奉審有頉等處前頭節祀兼告修改事已爲啓下矣今此京畿監司奉審齊陵丁字閣東西會簷女夫防草瓦各二張碑閣夫防草瓦四張竝缺落處及厚陵丁字閣神門東西會簷夫防草瓦五張女防草瓦十四張碑閣夫防草瓦一張女防草瓦三張竝缺落處來頭節享一體兼告修改執頉雜物則令各該司急速磨鍊依前例自本曹看品分送石物傾側臺石動退處此是流來舊頉姑觀前頭奉審更爲稟處而齊陵陵上左邊欄干柱石二箇比前尤爲傾側處所當自臣曹更請奉審而事係重大申飭陵官五日奉審之外這這奉審增加與否俾卽牒報以爲稟處之地何如傳曰允
정조 16년
洪義榮以兵曹言啓曰今九月二十一日武臣賓廳講書日次而親詣摛文院兩本宮衣襨祭物祗迎相値不得爲之之意敢啓傳曰知道
정조 16년
壬子九月二十一日卯時上詣摛文院擧動入侍時行都承旨洪明浩行左承旨李得濟右承旨李義鳳左副承旨洪義榮右副承旨金孝建同副承旨朴奎淳記事官李海淸假注書鄭尙愚記事官徐有聞林景鎭檢校直提學徐有防朴祐源檢校直閣南公轍待敎金祖淳以次隨駕上具翼善冠衮龍袍乘輿出協陽門至進善門命書傳敎曰前戶曹判書趙鼎鎭敍用仍任前職卽爲牌招進詣摛文院降輿奉審咸興永興兩本宮衣襨祭器後敎曰檢校直閣徐榮輔與戶曹堂上陪進至楊州地回還可也命書榻敎曰戶曹判書趙鼎鎭先陪進後謝恩上曰戶判未及入來令亞堂陪進可也仍命書榻敎曰壯勇營兵房金持默虎符仍佩往來仍命衣襨奉安于彩轝上詣版位祗迎訖乘輿出摛文院由進善門協陽門還內諸臣以次退出
정조 16년
壬子九月二十一日辰時上御重熙堂右副承旨入侍時右副承旨金孝建記事官李海淸徐有聞林景鎭稟事閣臣京畿監司徐鼎修以次進伏訖上命書傳敎曰左承旨許遞前望單子入之待下批牌招察任孝建曰同罪未敍人隨卽提稟事曾有定式矣前判書趙鼎鎭旣已蒙敍除職而前司直金華鎭前判書閔鍾顯前參判李在學前大司憲李鼎揆前大司諫柳焵俱是同罪之人故敢此仰達矣上曰竝敍用前留守丁範祖前副司直李鎭復亦爲敍用可也出擧條敎鼎修曰有何稟達之事乎鼎修曰楊津溟廟在長湍府而年久頹圮不蔽風雨所見極爲未安令地方官卽速修改所入物力以公穀會減何如上曰依爲之出擧條命退諸臣以次退出
정조 16년
行都承旨洪明浩坐左承旨李義鳳坐右承旨洪義榮坐直左副承旨金孝建坐直右副承旨李益運坐同副承旨朴奎淳坐注書李海淸仕直一員未差假注書鄭尙愚仕事變假注書安廷善仕
정조 16년
王大妃殿惠慶宮中宮殿元子宮內閣政院玉堂口傳問安答曰知道
정조 16년
李益運啓曰大司憲李洪載疏批未下執義宋翼孝未肅拜掌令趙彦哲姜世倫持平洪克浩李奭濟俱在外監察茶時之意敢啓傳曰知道
정조 16년
洪義榮啓曰明日國忌正日相値視事頉稟之意敢啓傳曰知道
정조 16년
洪義榮啓曰禁衛營將官來言今日本營軍兵日次私習云矣敢啓傳曰後日次爲之
정조 16년
李益運啓曰御營廳將官來言今日本廳軍兵日次私習云矣敢啓傳曰後日次爲之
정조 16년
傳于李益運曰大臣閣臣入侍
정조 16년
李益運以禮曹言啓曰今此大殿誕日陳賀諸道所封箋文中慶尙右水使李潤慶以應封官兼別軍職故各爲封箋肅川府使金爔雖非應封官亦以別軍職封箋矣一體看審捧入之意敢啓傳曰知道
정조 16년
洪義榮以禮曹言啓曰今此大殿誕日諸道方物開坐看品則忠淸監司李亨元所封方物中油席皆有黃色班痕不合進獻所當還爲下送使之改備而着油乾淨旣非猝乍間事故雖不得不捧入莫重方物不能審愼致此有頉之境極爲未安當該道臣從重推考何如傳曰允
정조 16년
右副承旨李益運以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 16년
壬子九月二十二日辰時上御誠正閣時原任大臣閣臣入侍時行都承旨洪明浩右承旨李義鳳右副承旨李益運假注書鄭尙愚記事官徐有聞林景鎭領敦寧洪樂性左議政蔡濟恭判中樞府事朴宗岳檢校提學吳載純檢校直提學徐有防原任直提學李秉模朴祐源原任直閣徐鼎修徐龍輔尹行任檢校直閣南公轍檢校待敎金祖淳以次進伏訖樂性等曰節屆千秋慶溢八域此時聖體若何上曰一樣矣卿等以耆老大臣爲予晬日趁曉入來以敬禮尊年之義召接卿等矣樂性等曰千秋之節百僚呼嵩卽應行之節而每年特命權停下情伏不勝抑鬱矣上曰此不但爲儀文先朝五十年治平不過一二次載擧縟儀連命權停予豈可受賀乎樂性等曰撝謙之聖德臣等不勝欽仰而群情則抑鬱矣上曰左相旣登筵有何民事之稟處者乎濟恭曰今日非諸般公事出入之日而旣承兩湖疏狀俱係民事不當踰今日之敎故敢此仰達矣湖南道臣疏語則以爲綿鄕皆處於尤甚邑方秋市閭殆乎絶種備局覆奏回下之後雖欲分等實無區別之道廟議如以爲三南不可異例則砲保則通一道錢木參半其餘身布一倂純錢亦可以少紓民力爲辭湖西道臣狀啓則以爲向日備局關文中以淸州等二十一邑本色上納洪州等三十三邑折半代捧覆啓蒙允而目下民勢束手罔措砲保價布淸州等邑二十一邑錢木參半洪州等三十三邑純錢代納爲辭矣向於湖南狀啓以改爲分等上送覆奏行會湖西狀啓則自備局就其尤甚之次略綽區別分等矣旣已覆啓之事兩道道臣之如是費辭更請可見其民勢之實有罔措之憂也宵旰憧憧之念或慮夫災歲一夫之不獲則廟堂承佐之地惟當不遑他顧以對揚爲事而已湖南砲保通一道錢木參半其餘身布竝以純錢湖西淸州等錢木參半洪州等純錢代納竝依疏狀許施至於湖南受錢之還姑以本錢還捧批旨旣賜準許臣不必更有所陳而聖敎之以明春分錢之際自下易致消瀜之慮果不可謂必無此患還民中有以錢上納者初勿分給以其數除給則似有實效矣上曰依爲之出擧條濟恭曰卽見慶尙監司鄭大容狀啓以爲被災民人冬春接濟之策不可不及今措處各倉公貨參量許貸而實數僅爲八萬餘兩許多災邑之以此排比其勢末由三軍門價布錢之推移取用已有年前北關事例道內三軍門上納錢中限折半貸下待明秋充報則庶可以量宜惕俵事請令廟堂稟旨分付矣朝家於今年嶺南其所軫念靡不用極道臣狀請亶出於措備賑資之意則依狀許施顧何持難而但訓局御營本道上納錢折半之數不過各爲三四千兩惟禁營居萬兩左右而三軍門將臣皆以爲一年所捧僅當一年之用廟堂若以此許貸嶺營則京軍門狼狽必多云矣道臣所請假令準許其折半之數不免零星不足大有益於營賑之須而京軍門事勢亦不當不念廟堂覆奏惟有防塞二字而第念見今丙枕憂念專在於南民之或罹殿屎則其在對揚之義不可無別般思量本道辛亥條元穀作錢自尙州聞慶兩邑待秋成當納戶曹者約爲一萬四五千兩三軍門中禁營上納數頗有裕除出五六千兩則當準二萬之數而幾十州經紀賑穀之地二萬錢貨不足爲大段補益均廳結錢十餘萬兩中除留其三萬兩則嶺營元在錢八萬兩所添爲五萬兩以此酌量緩急排比均劃則尤甚邑賑資庶不至於無麵不托若其待明秋如數上納於各衙門道臣必當預爲之所不必更加指揮竝以此意分付嶺南道臣何如上曰依爲之出擧條命退諸臣以次退出
정조 16년
行都承旨洪明浩坐左承旨李義鳳坐右承旨洪義榮坐左副承旨金孝建坐右副承旨李益運坐直同副承旨朴奎淳坐直注書李海淸仕直一員未差假注書權熀仕事變假注書安廷善
정조 16년
藥房提調臣徐有隣副提調臣洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 16년
金孝建啓曰大司憲李洪載疏批未下執義宋翼孝未肅拜掌令趙彦哲姜世綸持平洪克浩李奭濟俱在外監察茶時之意敢啓傳曰知道
정조 16년
傳于朴奎淳曰還下去差使員守令留待
정조 16년
傳于李義鳳曰留待守令入侍
정조 16년
傳于李義鳳曰左承旨入侍
정조 16년
洪義榮啓曰燕山君光海君麟坪大君墓遣承旨致祭事命下矣何承旨進去乎敢稟傳曰左承旨同副承旨進去
정조 16년
洪明浩啓曰假注書鄭尙愚身病猝重勢難察任今姑改差何如傳曰允
정조 16년
鄭尙愚改差代以權熀爲假注書
정조 16년
洪義榮啓曰卽者副修撰尹致性謂有親病陳疏經出原疏以國忌正日纔已退却矣所當直捧禁推傳旨而此與無端經出有異推考警責何如傳曰允
정조 16년
朴奎淳啓曰今二十四日祿都目政事爲之之意敢啓傳曰知道
정조 16년
朴奎淳啓曰新除授忠淸兵使李光燮時在慶尙左水營任所而有除朝辭赴任之命矣密符則以前任左水使時所佩密符仍佩諭書安寶使院吏齎傳何如傳曰允
정조 16년
洪義榮啓曰問啓事命下矣問于禮曹判書鄭好仁處則以爲莫重方物有此稽進之擧至煩問啓之命惶懍震越求死不得方物進獻之例前期一兩日本曹堂上照數看品後還爲出付於領來色吏當日曉頭使令進獻於差備外故臣於二十一日躬進本曹照數看品後依例出付於各道色吏使之趁曉頭進呈矣今伏承殿宮所進方物尙未進獻之敎臣不勝萬萬驚悚査問當該色吏處則稱以方物則果已陪進闕內而雜費未及等待周旋之際自致日暮將以今朝來納爲計云此莫非臣不能申飭致有無前之擧實是臣難赦之罪伏地隕越罔知所達云矣敢啓傳曰事未前聞令刑判卽爲開坐該吏及討索之掖屬嚴加究覈以聞不能檢飭難免其責禮判推考
정조 16년
以京畿監司徐鼎修狀啓抱川儒生許珩冒赴參榜査實馳啓事傳于金孝建曰分付該曹詳考尹永儀趙萬元等例稟處係是科事收議大臣指一回啓
정조 16년
壬子九月二十三日辰時上御熙政堂藥房入診左承旨入侍留待守令同爲入侍時提調徐有隣副提調洪明浩左承旨李義鳳記事官李海淸徐有聞林景鎭檢校直閣徐榮輔北靑府使申光祜淮陽府使鄭景祚安城郡守金魯成高山縣監兪漢輔德山縣監金直休醫官金光國李翊臣李敬培李惟鑑張宅祚吳仁豐以次進伏訖有隣等曰日間聖體若何上曰一樣矣有隣等曰王大妃殿氣候若何上曰一樣矣有隣等曰惠慶宮氣候若何上曰一樣矣有隣曰醫官今方入侍使之診候何如上曰不必入診矣上曰右承旨右副承旨同副承旨入侍出榻敎賤臣承命出傳右承旨洪義榮右副承旨李益運同副承旨朴奎淳進伏上曰判敦寧同敦寧入侍出榻敎賤臣承命出與判敦寧李敏輔同敦寧李鎭翼偕入進伏上曰守令進前可也光祜進奏職姓名上曰年事何如光祜曰田畓各穀不至大段失稔矣上曰有何邑弊民瘼乎光祜曰別無弊瘼之可達矣景祚進奏職姓名上曰邑弊民瘼有何可達者乎景祚曰本邑邑弊卽所謂祖上大戶白地徵稅而戶役則今已釐正白地徵稅民不支堪不得安堵積有年所矣義鳳曰臣纔自淮陽遞來稔知其弊戶役則臣於待罪時業已蕩減而至於白地徵稅此是莫大之民瘼去庚戌年一萬餘戶之民今僅爲二千七百戶者專由每年比摠於壬申隣徵族徵準摠收稅故六十年之內流亡絶戶至於萬戶之多民情誠甚矜惻自朝家別施蠲減之典然後淮民庶可安保矣有隣曰淮陽之民遷徙無常戶數之減縮未必專由於田耕之白徵然如欲救白徵之弊集流散之戶則莫如降續之爲便當而通一邑降續係是大變通恐難輕議如使道臣守令仰體朝家德意另行隨起隨稅將此補彼之政則必有顯效矣上曰道伯熟諳道內邑弊民瘼此兩事旣聞之後不可不矯弊而宜付道臣處之以此出擧條行會使卽指一狀聞以淮陽之地方昔之萬餘戶摠六十年之間只餘二千餘戶其所招徠安集之方亦令道伯別出意見論理狀聞可也義鳳曰淮陽蔘貢錢本爲六百兩自道內他邑移劃三百兩每年所納合爲九百兩故以此民多呼冤敢此仰達矣上曰聞自通杆移來則以今爲杆民念念之時還送非所可論杆在無論則通豈異同分送不干之他邑亦甚不可然則方便之方宜有別般措處卽令道伯論理狀聞可也出擧條魯成進奏職姓名上曰爾於西邑旣有治績又於本邑治聲日聞誠爲可嘉今年年事何如魯成曰七月以前有大豐之漸其後未免稍減而猶不至大段判歉矣漢輔進奏職姓名上曰爾之近族誰也漢輔曰近來之人皆爲十寸外矣上曰年今幾何漢輔曰六十四矣上曰年事何如漢輔曰田穀間間失稔而畓穀則稍實矣直休進奏職姓名上曰年事何如直休曰初頭有豐漸矣七月以後雨水過多不無不得免歉之處矣命守令先退上曰分付吏曹諸守令皆令今日內下送可也上敎鎭翼曰見卿久矣近來能無疾病乎鎭翼曰幸無大段疾病矣上曰俄聞祭文欲爲刻石云果然乎鎭翼曰有孝廟朝肅廟朝祭文而皆是御製御筆也事甚榮貴實爲傳世之寶故竝爲入刻於碑石內外面置之而御製事體與他自別一經筵稟後欲爲豎之姑爲奉置又有先王朝御製祭文又欲刻石而今番又有親撰之敎恩數曠絶感泣萬萬竝欲刻石矣上曰此亦竝刻爲好第不必依前盡刻於前後面只於一面書刻一面則空置好矣仍敎榮輔曰分付戶曹物力優數輸送碑閣之役使畿營爲之而以公穀會減可也敎敏輔曰何日發行耶敏輔曰明再明間欲爲發行矣上曰還朝當在何間敏輔曰臣西山暮景瞻依京闕豈可許久在外第臣今行出於仰體聖意俯循子願欲以冬至前還歸矣上曰當令本道輸送食物卿其領受可也敏輔曰無似賤臣之所被恩榮愈往愈摯感祝之極圖報無地矣命先退明浩曰同罪未敍人隨卽提稟事曾有定式矣臣明浩前承旨徐榮輔金孝建前持平金達淳旣已蒙敍除職而前承旨李集斗李濟萬李庚運李冕膺前執義宋民載前掌令權儐前持平洪秀晩前司諫柳匡天前獻納李遇濟前正言李日運俱是同罪之人故敢此仰達矣上曰竝敍用可也出擧條命退承史以次退出
정조 16년
行都承旨李秉鼎奉命在外行左承旨李得濟坐行右承旨李集斗坐直左副承旨尹履相坐右副承旨申獻朝坐同副承旨洪彦喆坐直注書徐有聞仕直李海淸仕事變假注書安廷善仕
정조 16년
洪彦喆啓曰合辭方張之時兩司無詣臺之員事甚未安除在外疏批未下外未肅拜人員竝卽牌招何如傳曰允
정조 16년
洪彦喆啓曰大司憲李洪載疏批未下執義宋翼孝牌不進掌令趙彦哲姜世綸持平洪克浩李奭濟俱在外監察茶時之意敢啓傳曰知道前疏後疏提此端提彼端乃敢日日呈課者無非諺所謂不直一文之說而無難煩瀆若此乎大司憲李洪載刋改何必求備顧其職名獨非臺閣乎況亞憲乎日前還給之疏尤覺噴飯胡蘆執義宋翼孝遞其職事分付
정조 16년
李集斗啓曰禁衛營將官來言今日本營軍兵日次私習云矣敢啓傳曰知道
정조 16년
李集斗啓曰御營廳將官來言今日本廳軍兵日次私習云矣敢啓傳曰知道
정조 16년
李秉鼎啓曰玉堂備員間視事頉稟之意敢啓傳曰知道
정조 16년
傳于李集斗曰鐵原府使當日辭朝
정조 16년
傳于尹履相曰下直守令還下去守令留待
정조 16년
傳于尹履相曰留待守令入侍
정조 16년
備忘記鐵原府使金洙淵下直長弓一張長箭一部片箭一部筒兒一箇賜給
정조 16년
傳于李得濟曰今因大臣諡狀取見弘文館所在諸狀知有故判府事李益炡之請諡亦在其中矣予自幼時熟覩之其厚被眷遇於先朝而重臣言無不盡之誠至今不忘今於宣諡之時豈可無念舊之擧乎特遣禮官卜日致祭事分付
정조 16년
傳于李得濟曰大臣議諡何時下敎而尙不擧行行公玉堂及政官推考
정조 16년
李得濟啓曰麟坪大君墓致祭同副承旨朴奎淳進去事命下而因右承旨洪義榮聯名上疏今方出去矣何以爲之敢稟傳曰牌招申飭進去
정조 16년
正言前望單子入之尹永僖落點
정조 16년
傳于尹履相曰當該注書李海淸權熀具枷杻南間嚴囚
정조 16년
傳于尹履相曰徐有聞單付注書尹永僖命牌使之書出
정조 16년
傳于尹履相曰旣已書出注書下敎分揀
정조 16년
以正言尹永僖牌不進罷職傳旨傳于洪彦喆曰旣甄用矣又出牌矣强令行公有損四維特爲許遞
정조 16년
有政吏批判書李文源受由參判未差參議申耆進行右承旨李集斗進啓曰判書李文源受由參判未差小臣獨政未安何以爲之敢稟傳曰只出緊任李太亨爲副應敎申馥爲副校理金履禧爲同義禁黃翼輔爲愍懷墓守衛官
정조 16년
兵批判書李秉模病參判金履禧病參議李喆模病參知兪漢模入直進同副承旨洪彦喆進李莘老爲同知李得濟爲副摠管任希遠姜德恒爲僉知吳應常爲兼司僕將李光進爲忠翊將徐命託爲忠壯將林永孝爲全羅右水虞候尹壽民爲五衛將尹楗爲慶熙將副護軍李得濟安橚金處坤李義彬李汝節梁塤李東善朴明煥副司直金華鎭閔鍾顯李祖承李在學李鼎揆丁範祖李集斗李鎭復李濟萬李冕膺柳焵李相璜同知尹麟瑞僉知崔景黃世中金鎭鼎竝單付
정조 16년
傳于申獻朝曰玉堂東壁罷散人敍用今日政差出
정조 16년
傳于李秉鼎曰諸承旨聞嚴敎之後皆免冠泥首於延英門外何必一問再問無中生有乎此足以出場竝遞黜被論於尹悌東者許遞其代竝今日政差出待下批牌招正言尹悌東之疏題下非判付非批答也彼臺臣雖不欲使復當犴狴姑且含垢其在廉恥豈可使之揚揚乎悌東刋去職名
정조 16년
三政李得濟李秉鼎李集斗尹履相安廷玹洪彦喆爲承旨
정조 16년
以應敎望筒傳于李秉鼎曰與未肅拜之諸玉堂牌招
정조 16년
以應敎成德雨副應敎李太亨校理姜忱等牌不進罷職傳旨傳于李得濟曰只推更爲牌招
정조 16년
以應敎成德雨副應敎李太亨校理姜忱再牌不進罷職傳旨傳于李得濟曰無端再違萬萬駭然傳旨勿施待開門牌招
정조 16년
以右副承旨安廷玹牌不進罷職傳旨傳于李得濟曰許遞前望單子入之
정조 16년
傳于李秉鼎曰新除授承旨申獻朝給牒敍用
정조 16년
以京畿監司徐鼎修啓本抱川李聖郁山訟時該縣監受私囑不恤民委折査實馳啓事傳于申獻朝曰此時該邑宜念迎送之弊過麥秋後糴處恤民之治績如有著稱者容或有一分可恕之道此意嚴飭事回諭
정조 16년
以開城留守李家煥狀啓民家失火事傳于申獻朝曰拔例顧助如有身役特爲蠲減事回諭
정조 16년
李秉鼎以吏批言啓曰玉堂東壁今當差出而前望中無故之人只有二人以二望擬入之意敢啓傳曰知道
정조 16년
申獻朝以禮曹言啓曰今此大殿誕日諸道封進方物中咸鏡道觀察使金憙北關出巡故本營方物咸興府判官代行封進矣啓本中以本府判官洪彝浩書入之意敢啓傳曰考例草記
정조 16년
申獻朝以禮曹言啓曰今此大殿誕日諸道封進方物中咸鏡道觀察使金憙北關出巡故咸興府判官洪彝浩代行封進事草記傳曰考例草記事命下矣取考各年謄錄則辛丑年咸鏡監司鄭元始出巡故判官尹昌濂代行封進癸卯年監司徐有寧出巡故判官尹昌濂代行封進庚戌年監司李文源出巡故判官李懋代行封進之意敢啓傳曰知道
정조 16년
李秉鼎以內醫院都提調提調意啓曰駞酪粥自十月初一日當爲封進依前例擧行事預爲分付司僕寺之意敢啓傳曰知道
정조 16년
李集斗以兵批言啓曰前梨洞萬戶都啓衫前玉江萬戶金時說遞付京職事命下而時無見窠依例付軍職之意敢啓傳曰知道
정조 16년
申獻朝以兵曹言啓曰五衛將金常行過限未上來慶熙宮衛將朴枝盛病難供職呈狀竝改差何如傳曰允
정조 16년
申獻朝以舟橋司言啓曰本司都廳李煜遷轉代以訓鍊都監千摠柳文植差下使之察任何如傳曰允
정조 16년
申獻朝以賑恤廳言啓曰南部二間屛門契任掌禹世得今月二十三日本洞路傍得數三朔遺棄男兒石橋下契居良女咸召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道